**E L Ő T E R J E S Z T É S**

**Szombathely Megyei Jogú Város Közgyűlésének 2024. október 22-i ülésére**

**Javaslat** **Szombathely Megyei Jogú Város Kábítószerügyi Egyeztető Fórum Cselekvési Terv 2024-2029 dokumentum elfogadására**

A Magyar Köztársaság Országgyűlése a 96/2000. (XII. 11.) számú OGY határozatával fogadta el a kábítószer-probléma visszaszorítása érdekében elkészített Nemzeti Drogellenes Stratégia 2013-2020 elnevezésű dokumentumot. Új drogstratégia vagy kábítószerügyi akcióterv elfogadására nem került sor, ezen okból a kábítószer-probléma területén a 2020. évben lejárt drogstratégia céljait és keretrendszerét szükséges irányadónak tekinteni.

Szombathely Megyei Jogú Város 2005. évtől rendelkezik helyi drogellenes stratégiával a Nemzeti Drogellenes Stratégia céljaival összhangban. Szombathely Megyei Jogú Város Közgyűlése 2021. október 28. napján fogadta el Szombathely Megyei Jogú Város Drogellenes Stratégiája 2021-2025 elnevezésű dokumentumot.

A Nemzeti Drogellenes Stratégia, valamint a Városi Drogellenes Stratégia feladata, hogy alapelveket, értékeket, főbb cselekvési irányokat és célokat határozzanak meg az egészségfejlesztés és kábítószer-megelőzés, kezelés, ellátás, felépülés és kínálatcsökkentés területein. A konkrét célok sikeres megvalósítása érdekében szervezett tevékenységre, jól dokumentált és folyamatosan nyomon követhető cselekvési tervre van szükség. Ennek érdekében Szombathely Megyei Jogú Város Kábítószerügyi Egyeztető Fóruma elkészítette a 2024-2029 időszakra vonatkozó cselekvési tervét.

A cselekvési terv az egészségre káros szerhasználat (dohányzás, alkoholfogyasztás, kábítószer-használat) nemzetközi, hazai és városi szintű volumenének összehasonlítása mellett konkrét célokat fogalmaz meg a szerhasználat visszaszorítása érdekében. A cselekvési terv célja a szerhasználat szempontjából veszélyeztetett célcsoportok hatékonyabb elérése, valamint indikátorok meghatározása azon okból, hogy a szombathelyi Kábítószerügyi Egyeztető Fórum és annak tagszervezetei a jövőben előre meghatározott szakmai irányvonalak mentén végezzék tevékenységüket.

Kérem a Tisztelt Közgyűlést, hogy az előterjesztést megtárgyalni, és az előterjesztés mellékletét képező Szombathely Megyei Jogú Város Kábítószerügyi Egyeztető Fórum Cselekvési Terv 2024-2029 dokumentum elfogadásáról szóló határozati javaslatot elfogadni szíveskedjék.

**Szombathely, 2024. október 11.**

**/: Dr. Nemény András:/**

**HATÁROZATI JAVASLAT**

**…../2024. (X. 22.) Kgy. számú határozat**

Szombathely Megyei Jogú Város Közgyűlése a Szombathely Megyei Jogú Város Kábítószerügyi Egyeztető Fórum Cselekvési Terv 2024-2029 dokumentum elfogadásáról szóló javaslatot megtárgyalta, és az előterjesztés mellékletét képező dokumentumot elfogadja.

**Felelősök:** Dr. Nemény András polgármester

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal